Stundum er nefnilega staðið þannig að málum að almenn skynsemi virðist út í hafsauga og skal nú nefnt einfalt dæmi um það . Þann 2. janúar síðastliðinn fór moksturstæki á vegum Vegagerðarinnar upp á Hrafnseyrarheiði til að liðka til fyrir snjóbíl Ísafjarðarbæjar , svo hann gæti ekið eftir veginum ef á þyrfti að halda , en snjór hefur verið svo lítill hér í vetur að snjóbíll hefur ekki getað athafnað sig . Ótrúlegt en satt ! Í ljós kom að snjór var sáralítill á veginum og kom almenningi ekki á óvart . En það skipti ekki máli . Ekki mátti moka nema tannarbreidd , rétt fyrir snjóbílinn , því vegurinn á að vera lokaður samkvæmt almanakinu . Með því að skilja eftir snjó á helmingi vegarins , uppi í vatnsrásinni , hefur klaki sem var á honum ekki bráðnað þrátt fyrir eindæma tíð . Klukkutíma vinna í viðbót hefði gert það að verkum að vegurinn væri nú marauður öllum til ánægju nema Vegagerðinni , sem segir að menn aki á eigin ábyrgð á vegum sem eigi að vera lokaðir ! En menn hafa svo sem verið að fara þetta þrátt fyrir að Vegagerðin hafi auglýst veginn ýmist lokaðan eða flughálan . En það má ekki með nokkru móti láta laga svona smá agnúa vegna þess að almanakið blívur . Vikum , jafnvel mánuðum saman , með örfáum undantekningum , hefur staðið loft og sjór hér fyrir vestan eins og sagt er . Vegagerðin okkar lætur samt nokkra smá snjóskafla fara í taugarnar á sér eins og fyrri daginn . Lok lok og læs og allt í stáli sagði Ómar forðum . Og Ragnar í Gámaþjónustunni á Ísafirði má bíta í það súra epli , svo dæmi sé nefnt , að láta bíla sína aka norður á Strandir , fleiri hundruð kílómetra extra , til að sækja sorpið á suðurhluta Vestfjarða , í stað þess að renna stystu leið . Bara hjá því eina fyrirtæki er aukinn kostnaður að óþörfu upp á hundruð þúsunda því reglur eru reglur sem okkar ágæta Vegagerð hefur bitið í sig . Hér er enginn að heimta að moka snjó uppi á fjöllum þegar allt er á kafi . En þjóðhagsleg hagkvæmni er látin lönd og leið og heimskulegar snjómokstursreglur látnar ráða , hvernig sem viðrar . Hér virðist vanta svolítinn sveigjanleika að dómi vegfarandans . Svo einfalt er nú það . Spurningin er hvort hér sé ekki verið að vinna gegn náttúrulögmálunum og ekkert hugsað um mannlega þáttinn . Má ekki blessað fólkið njóta þess þegar vel viðrar ? Er þetta hægt , Matthías ? Þess skal getið , að Dynjandisheiðin er búin að vera fær vikum saman í blíðunni .